**Териториално статистическо бюро - Югоизток**

Отдел „Статистически изследвания - Сливен“

**ЖИЛИЩЕН ФОНД В ОБЛАСТ СЛИВЕН КЪМ 31.12.2024 ГОДИНА**

По данни на Националния статистически институт към 31.12.2024 г. броят на жилищните сгради в област Сливен е 60 162 или 2.9% от общия жилищен фонд в страната. Жилищата в тях са 96 879, като спрямо предходната година се увеличават с 0.2%. В градовете се намират 65.0% от всички жилища в областта, а в селата - 35.0%.

**Фиг. 1. Жилища по общини в област Сливен към 31.12**

Според разпределението на жилищните сгради по конструкция преобладават тухлените сгради с бетонна плоча - 28 334 или 47.1% от всички жилищни сгради, следвани от тухлените сгради с гредоред - 25 302 или 42.1%. Стоманобетонните жилищни сгради в областта са 1.3%, а панелните - 0.4%. В градовете преобладават тухлените сгради с бетонна плоча - 61.3%, а в селата тухлените с гредоред - 52.5%.

Към 31.12.2024 г. в област Сливен преобладават едноетажните жилищни сгради - 39 891 или 66.3% от всички сгради в областта. Сградите на два етажа са 17 998 (29.9%), триетажните са 2.4%, а жилищните сгради на четири и повече етажа - 1.4%.

Най-висок е относителният дял на жилищните сгради построени в периода 1946 - 1960 г. - 25.3%, а най-нисък на тези, построени от началото на 2021 г. - 0.5%.

Преобладаващата част от жилищата в областта – 61.5% са с две и три стаи. Делът на едностайните жилища е 5.1%, а на жилищата с четири и повече стаи - 33.4%.

Средната полезна площ на едно жилище в областта е 80.3 кв. м, като в градовете тя е 81.0 кв. м, а в селата - 78.9 кв. метра.

Към 31.12.2024 г. жилищната площ средно на едно лице в градовете е 36.7 кв. м, а в селата - 35.7 кв. метра. Жилищната площ средно на едно лице за областта е 36.3 кв. м при средна за страната - 42.6 кв. метра.

Основните признаци, характеризиращи благоустроеността на жилищата, са електрификация, водоснабденост, канализация, и изградена инсталация за централно или местно отопление (парно или газ).

От всички 96 879 жилища в област Сливен 41.6% са електрифицирани, с водопровод и канализация. Електрифицираните жилища само с водопровод са 34.2%, електрифицираните с водопровод, канализация и с централно или местно отопление са 11.3%, а само електрифицирани - 11.8%.

**Методологични бележки**

Основна цел на статистиката на жилищния фонд е да осигурява информация за състоянието на жилищните сгради и жилищата в Р България.

Балансът на жилищния фонд към 31.12. е получен на база на резултатите от проведеното преброяване на жилищните сгради и жилищата през 2022 г., като са добавени данните за новопостроените и извадени данните за разрушените жилищни сгради и жилища до 31.12.2024 година.

Посредством изследването се осигурява изчерпателна информация за:

- жилищните сгради;

- жилищата в жилищните сгради;

- площта на жилищата.

Статистическата информация за жилищния фонд служи като основа при разработването на голям брой прогнози и анализи в областта на жилищната политика и строителството.

Жилищни сгради са сградите, които по първоначално изграждане или чрез преустрояване са предназначени за постоянно обитаване и се състоят от едно или повече жилища, които заемат най-малко 60% от разгънатата ѝ площ.

Жилището е обособено и самостоятелно от гледна точка на конструкцията място, което по първоначално изграждане или сред преустрояване е пригодено за живеене, състои се от едно или няколко помещения (жилищни или спомагателни) и има един или повече самостоятелни изхода на общодостъпна част (стълбище, двор или направо на улицата), независимо от това дали има изградена кухня.

Полезната площ на жилището представлява сума от жилищната и спомагателната площ. Жилищната площ включва и площта на кухните над 4 кв. м. Жилищната площ на човек от населението е изчислена към броя на населението в края на годината.

Средната полезна площ на жилището е отношение на полезната площ към броя на жилищата.

Данните за жилищните сгради и жилищата в тях са получени на база административно-териториалното деление на страната към 31.12. на всяка година.

Повече информация и данни за жилищния фонд са достъпни в Информационна система „ИНФОСТАТ“ (<https://infostat.nsi.bg/infostat/pages/module.jsf?x_2=151>) и на сайта на НСИ, раздел „Жилищен фонд“ (<http://www.nsi.bg/node/3087/>).